Musikken slik den foreligger på debuten har en stor spennvidde, der instrumentering, vokal og andre særtrekk fungerer som uttrykksmessig bindemiddel. Luftige ballader inspirert av visesanguttrykket veksler med harde, stakkato rockrytmer og monotont seige komposisjoner med en tilnærmet «etnisk» tonalitet. Det mest gjennomgående harmoniske særtrekket er kanskje forkjærligheten for at enkelte toner ligger som statisk i bakgrunnen, som oftest knyttet til Cales karakteristiske bruk av sin elektriske bratsj.